CELEX: 
Language: lt
Date: 2018-06-06 00:00:00
Title: KOMISIJOS DELEGUOTASIS SPRENDIMAS (ES) …/... kuriuo dėl Irano iš dalies keičiamas Europos Parlamento ir Tarybos sprendimo Nr. 466/2014/ES, kuriuo Europos investicijų bankui suteikiama ES garantija finansavimo operacijų, kuriomis remiami investiciniai projektai ne Sąjungoje, nuostoliams atlyginti, III priedas

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Sudarius ir įgyvendinus Bendrą visapusišką veiksmų planą (BVVP) dėl Irano branduolinės programos buvo sudarytos sąlygos atnaujinti ES ir Irano santykius. Šis ES ir Irano bendradarbiavimas vyksta Iranui ir kitoms BVVP šalims (Europos Sąjungai, Jungtinei Karalystei, Jungtinėms Valstijoms, Kinijai, Prancūzijai, Rusijai ir Vokietijai) toliau visapusiškai jį įgyvendinant (planas buvo sudarytas 2015 m. liepos 14 d.). Tarptautinės atominės energijos agentūra (TATENA) reguliariai tikrina, kaip Iranas vykdo BVVP, ir yra paskelbusi 10 ataskaitų (paskutinė ataskaita paskelbta 2018 m. vasario 22 d.), kuriose patvirtino, kad Iranas vykdo jam tenkančius su branduoline veikla susijusius įsipareigojimus.
            
            
               2016 m. lapkričio 14 d. Užsienio reikalų taryba jau palankiai įvertino „perspektyvą išplėsti Europos investicijų banko (EIB) skolinimo trečiosioms šalims įgaliojimus, kad jie būtų taikomi ir Iranui“.
            
            
               2016 m. rugsėjo 14 d. Komisija pateikė pasiūlymą kai kuriose srityse padaryti galiojančio Išorės skolinimo įgaliojimo (ISĮ) sprendimo pakeitimų. Siūlomi pakeitimai buvo susiję su Irano įtraukimu į reikalavimus galinčių atitikti šalių sąrašą. 2018 m. kovo mėn. Europos Parlamentas ir Taryba galiausiai priėmė iš dalies pakeistą ISĮ sprendimą (Sprendimas (ES) 2018/412) ir 2018 m. balandžio mėn. jis įsigaliojo. Iraną įtraukus į reikalavimus galinčių atitikti šalių sąrašą, Komisija gali priimti deleguotąjį aktą, kuriuo Iranas įtraukiamas į reikalavimus atitinkančių šalių sąrašą ir taip pripažįstama, kad jis atitinka reikalavimus finansavimui pagal išorės skolinimo įgaliojimą gauti.
            
            
               Nepaisant JAV sprendimo pasitraukti iš BVVP, ES turi toliau siekti užtikrinti savo politinius ir ekonominius interesus Irane, kurie grindžiami visapusišku ir veiksmingu susitarimo dėl branduolinės programos įgyvendinimu. 
            
            
               Po to, kai 2018 m. gegužės 16 d. vakare Sofijoje vykusiame ES valstybių ar vyriausybių vadovų susitikime buvo vieningai pritarta Pirmininko J.-C. Junckerio ir vyriausiosios įgaliotinės ir pirmininko pavaduotojos Federicos Mogherini pasiūlymams, 2018 m. gegužės 18 d. Komisija pradėjo konsultacijas su kiekvienos valstybės narės paskirtais ekspertais – taip sudarytos sąlygos priimti šį deleguotąjį aktą. Nepaisant tolesnio EIB valdymo organų atliekamo veiklos prielaidų vertinimo ir sprendimų, taip pat Irano padarytos pažangos, susijusios su taikytinų kovos su pinigų plovimu ir teroristų finansavimu reikalavimų laikymusi, įsigaliojus deleguotajam aktui ES biudžeto garantiją bus galima naudoti potencialiam Irane vykdomos veiklos finansavimui pagal išorės skolinimo įgaliojimą teikti, jei EIB valdymo organai nuspręs vykdyti tokią finansavimo veiklą. Atskirų finansinių operacijų ir projektų tvirtinimui bus taikomos visos atitinkamos taisyklės ir procedūros. Šis sprendimas neįpareigoja EIB remti projektų Irane, tai ir toliau priklauso EIB valdymo organų kompetencijai. 
            
            
               2.Irano ekonominės, socialinės, aplinkos ir politinės padėties vertinimas
            
            
               Politinis kontekstas
            
            
               ES ir Irano santykiai grindžiami šiais principais:
            
            
               ·Užtikrinti ir remti visapusišką BVVP įgyvendinimą, siekiant toliau gerinti ir stiprinti dvišalį bendradarbiavimą.
            
            
               ·Plėtoti bendradarbiavimo santykius abipusio intereso srityse, siekiant skatinti ekonominę plėtrą, pagarbą žmogaus teisėms, klestėjimą ir Irano bei ES žmonių gerovę. Tai apima bendradarbiavimą energetikos, aplinkos, migracijos, kovos su narkotikais, humanitarinės pagalbos, transporto, civilinės saugos, mokslo, švietimo ir kultūros srityse.
            
            
               ·Skatinti taiką, saugumą ir stabilumą regione, taip pat taikiai spręsti regioninius konfliktus palaikant dialogą ir bendradarbiaujant.
            
            
               2016 m. balandžio 16 d. Sąjungos vyriausioji įgaliotinė ir Komisijos pirmininko pavaduotoja Federica Mogherini kartu su septyniais Komisijos nariais lankėsi Irane ir kartu su Irano užsienio reikalų ministru Mohammadu Javadu Zarifu paskelbė bendrą pareiškimą, kuriuo jie nurodė pradedantys laipsnišką ES ir Irano bendradarbiavimą įvairiose srityse ir sektoriuose. Šiuo metu bendradarbiaujama įvairiose srityse: pradedant derybomis ekonomikos, prekybos ir investicijų klausimais ir baigiant bendradarbiavimo švietimo ir mokslo srityje, aplinkos ir klimato kaitos ekspertų mainais ir diskusijomis humanitariniais bei žmogaus teisių klausimais. Kol kas dvišalio bendradarbiavimo darbotvarkės pagrindas yra bendras pareiškimas, jis buvo patvirtintas 2016 m. lapkričio 14 d. Užsienio reikalų tarybos posėdyje.
            
            
               Nuo tada, kai 2013 m. buvo pirmą kartą išrinktas, Prezidentas H. Rouhani sugebėjo pradėti ekonomines reformas ir įdiegti naują fiskalinę politiką. Šiuo metu esama sunkumų dėl šių reformų vykdymo, taip yra iš dalies dėl neseniai priimto JAV sprendimo pasitraukti iš BVVP.  Apskritai Irano vyriausybė yra įvykdžiusi visus pagal BVVP jai tenkančius su branduoline veikla susijusius įsipareigojimus, tačiau ji taip pat aiškiai nurodė pageidaujanti, kad likusios BVVP šalys susitarimą toliau vykdytų tokiu būdu, kuris atitiktų jos teisėtus ekonominius lūkesčius. ES sieks rasti būdų, kaip apsaugoti teisėtus ekonominius interesus ir užtikrinti, kad Irano gyventojai gautų didesnę ekonominę naudą.  
            
            
               Europos Sąjungai tebekelia susirūpinimą žmogaus teisių ir demokratijos padėtis Irane, visų pirma kiek tai susiję su mirties bausmės taikymu ir religinių ir etninių mažumų, taip pat moterų bei mergaičių teisėmis. Iranas yra sulaikęs keletą dvigubą pilietybę turinčių Europos Sąjungos piliečių ir atsisako jiems suteikti galimybę gauti konsulinę pagalbą, nes šalyje dviguba pilietybė nepripažįstama.  ES ir Iranas reguliariai rengia diskusijas žmogaus teisių klausimais – jos yra du kartus per metus vykstančio aukšto lygio dialogo dalis. ES taip pat remia metinę Jungtinių Tautų Generalinės Asamblėjos rezoliuciją dėl žmogaus teisių padėties Irane. Be to, Iranas dalyvauja atliekant visuotinį periodinį žmogaus teisių padėties vertinimą.
            
            
               Taigi, nors dėl BVVP kyla nemažų sunkumų, ES yra pasiryžusi toliau laikytis susitarimo, jei Iranas jo irgi laikysis. Nuosaiki Prezidento H. Rouhani vyriausybė ir jo ekonominė politika turi būti remiamos, be to, tai galėtų padėti Iranui tapti stabilesniam ir lengviau prognozuojamam, be kita ko, ir regioniniame kontekste. ES ir Irano bendradarbiavimas ekonomikos srityje yra naudingi jiems abiem. Iki pradedant taikyti sankcijas ES buvo pagrindinė Irano prekybos partnerė.
            
            
               Ekonominių ir socialinių aspektų vertinimas
            
            
               Pagrindiniai faktai ir ekonominės veiklos rezultatai iki 2016 m.
            
         
         
            
               Irano ekonomika yra antra pagal dydį Artimuosiuose Rytuose (po Saudo Arabijos), o šalis yra antra regione pagal gyventojų skaičių (po Egipto) – 2017 m. numatomas bendrasis vidaus produktas (BVP) sudarė apie 406 mlrd. JAV dolerių (USD) ir šalyje buvo 80 mln. gyventojų. Pagal Pasaulio banko klasifikaciją Iranas yra didesnes nei vidutines pajamas gaunanti šalis, kurios bendrosios nacionalinės pajamos (BNP) vienam gyventojui 2016 metais sudarė 5 470 USD (pagal metodą Atlas). Pagal gamtinių dujų ir patvirtintus žalios naftos išteklius Iranas užima atitinkamai antrą ir ketvirtą vietas pasaulyje, be to, jis yra Naftą eksportuojančių šalių organizacijos (OPEC) narys. 
            
            
               Nuo maždaug 2000 m. Iranas pradėjo atverti savo ekonomiką pasauliui: buvo liberalizuojama prekyba, naikinami valiutos keitimo suvaržymai ir pritraukiama tiesioginių užsienio investicijų. Pasaulio prekybos organizacija (PPO) Iranui suteikė stebėtojo statusą ir jis tebesiekia tapti organizacijos nariu. Padidėjus eksporto pajamoms, pagerėjo šalies išorės pozicija ir ji sukaupė gausių tarptautinių atsargų bei išlaikė mažą išorės skolos ir BVP santykį. XXI amžiaus pirmąjį dešimtmetį BVP augimo tempas padidėjo iki maždaug 6 % per metus, o 2011 m. BNP vienam gyventojui pasiekė 7 700 USD. Pasaulio banko duomenimis, 2009–2013 m. skurdo lygis sumažėjo nuo 15 % iki 9 % – tai iš dalies stambios piniginių išmokų programos rezultatas, bet oficialios skurdo ribos arba prieinamų duomenų nėra. Pagal Jungtinių Tautų žmogaus socialinės raidos indeksą Iranas užima 69-ą vietą. 
            
            
               Dėl 2006–2014 m. įgyvendintos ekspansyvios politikos, be kita ko, brangiai kainuojančių gerovės ir būsto programų, susidaręs didelis biudžeto deficitas buvo finansuojamas iš centrinio banko ir vyriausybės paskolų bankams. Ši politika buvo vienas iš veiksnių, dėl kurių finansų sektoriuje atsirado ilgalaikių iškraipymų ir padidėjo neveiksnių bankų paskolų santykis, sumažėjo likvidumas, išaugo palūkanų normos ir sumenko privačių investicijų kreditavimas. 2012 m. sugriežtinus sankcijas, naftos eksportas sumažėjo perpus, o sumažėjus viešosioms pajamoms iš naftos jau esami dideli ekonomikos iškraipymai dar padidėjo. 
            
            
               Pastaruosius 30 metų infliacijos lygis beveik visą laiką svyravo tarp 10 % ir 25 % ir 2013 m. pasiekė aukščiausią lygį – daugiau kaip 40 %, o rialas stipriai nuvertėjo. 2012 metais BVP susitraukus 6 % (palyginti su −1,7 % 2013 m.), iki 2014 m. pagal perkamosios galios paritetą realusis BVP vienam gyventojui sumažėjo iki 5 400 USD. 2014 m. naujam prezidentui grįžus prie ekonominės politikos, kurią įgyvendinant daugiau dėmesio skiriama stabilumui, centriniam bankui sudarytos sąlygos sumažinti infliacijos lygį ir sulėtinti valiutos nuvertėjimą, tačiau 2015 metais nedarbo lygis išaugo iki 11,7 %, palyginti su 10,6 % 2014 metais.
            
            
               2005 m. rugpjūčio mėn. Iranas pradėjo aktyviau vykdyti branduolinę veiklą, todėl nuo to laiko sustojo ES ir Irano derybos dėl prekybos ir bendradarbiavimo susitarimo. 2007 m. Europos Komisija nustatė prekybos apribojimus. 2010 m. šios sankcijos buvo išplėstos, o 2012 m. sugriežtintos – nustatyti plataus masto apribojimai visiems finansiniams sandoriams ir prekybai naftos produktais bei susijusioms investicijoms. 2005 m. Pasaulio bankas baigė skolinimo Iranui programą ir šiuo metu Iranui skirtos pagalbos šaliai strategijos neturi. Tarptautinė finansų korporacija iki 2005 m. užbaigė ankstesnes investicijų programas, tačiau Tarptautinis valiutos fondas atlieka metinę peržiūrą pagal IV straipsnį.
            
            
               Ekonominės veiklos rezultatai nuo 2016 m.
            
            
               Pagrindinė trumpalaikė ekonominė nauda, kurią teikia Bendras visapusiškas veiksmų planas (BVVP) ir sankcijų, kurias ES taiko Iranui, panaikinimas nuo 2016 m. sausio 16 d., buvo tokia: vėl prisijungta prie finansų sistemos (visų pirma SWIFT), atsirado galimybė naudotis įšaldytomis lėšomis ir technologijomis, padidėjo prekybos apimtis (padidėjo naftos eksportas ir sumažėjo transporto sąnaudos) ir pagausėjo užsienio investicijų. Tebetaikomos su JAV doleriu susijusios sankcijos ir tarptautinių bankų susirūpinimas dėl galimų neigiamų pasekmių santykiams su JAV bankais net B. Obamos kadencijos laikotarpiu trukdė sudaryti tam tikrus verslo sandorius pagal BVVP. 
            
            
               Panaikinus sankcijas pakilo realiojo BVP augimas, bet tam, kad ekonomikos augimas padidėtų vidutiniu laikotarpiu, reikės didelių reformų. Nepaprastai išaugęs naftos gavybos ir eksporto mastas paskatino realiojo BVP augimą – 2016 metais jis siekė 12,5 %, tačiau prognozuojama, kad 2017–2018 m. (Irano finansiniai metai prasideda kovo 20 d.) ekonomikos augimas bus sulėtėjęs iki 4,3 %, nes naftos gavybos masto augimas yra ribotas. 2017–2018 m. atsigavo ne tik naftos, bet ir kiti sektoriai – tam padėjo palanki fiskalinė ir pinigų politika ir atsigavusi statybų ir paslaugų veikla. Tikimasi, kad 2018–2019 m. realiojo BVP augimas turėtų dar sumažėti iki 4 %, nes naftos gavybos lygis stabilizuojasi ties OPEC nustatyta viršutine riba. 
            
            
               2016–2017 m. biudžeto deficitas išliko nedidelis – jis sudarė 2,3 % BVP, ir tikimasi, kad 2018–2019 m. jis sumažės iki 1,4 % (jei naftos kainos nesikeis). Fiskalinės politikos tikslas – užtikrinti laipsnišką konsolidavimą ir viešųjų pajamų priklausomybę nuo naftos sumažinti nuo dabartinės proporcijos (33 % einamųjų išlaidų) iki 20 % 2022 metais, visų pirma didinant PVM surinkimą. Fiskalinės problemos yra susijusios su neveiksmingu biudžeto vykdymu ir išlaidų kontrole, taip pat nepakankamomis biudžeto taisyklėmis ir procedūromis, kurios neleidžia skaidriai ir visapusiškai sudaryti biudžeto ir rodo, kad apie fiskalinę riziką gali būti nepranešta. 
            
            
               Tam, kad būtų įmanoma mokėti dėl išaugusios valstybės skolos, valstybinių bankų rekapitalizavimo ir socialinės apsaugos įsipareigojimų didėjančias palūkanas, fiskalinės išlaidos vidutiniu laikotarpiu turėtų padidėti. Tolesnio įsiskolinimo augimo rizika išlieka didelė. 
            
            
               Vidutiniu laikotarpiu nedarbo lygis greičiausiai išliks ties 12 %. Jaunimo ir moterų nedarbo lygis yra daug aukštesnis, o darbo vietų kūrimo tempas atsilieka nuo sparčiai augančio naujų darbo rinkos dalyvių skaičiaus. 
            
            
               2017–2018 m. vidutinis infliacijos lygis buvo 9,9 %. Išvengti jo augimo padėjo lėtesnis maisto kainų augimas ir stabilių reguliuojamų kainų politika. Numatoma, kad dėl šalutinio valiutos kurso sumažėjimo poveikio 2018–2019 m. infliacija padidės iki 12 %. Irano rialas yra iš dalies susietas su JAV doleriu (oficialus kursas) ir rinkoje juo iš dalies prekiaujama laisvai (teisėtai). Nuo 2017 m. pabaigos Irano valiuta JAV dolerio ir kitų užsienio valiutų atžvilgiu nuvertėjo daugiau kaip trečdaliu. Daugelis analitikų sutinka su Irano centriniu banku, kad rialas greitai nuvertėjo ne dėl silpnų ekonomikos pagrindų (stabilaus infliacijos lygio, einamosios sąskaitos pertekliaus, pakankamų atsargų užsienio valiuta). Išorinį pažeidžiamumą padidino ribota prieiga prie užsienio atsargų už šalies ribų ir didelis kapitalo nutekėjimas – dalis jo prarasta dėl ankstesnių sankcijų, dalis dėl to, kad kilus susirūpinimui dėl saugumo turtas perkamas užsienyje. 
            
            
               Nuogąstavimas dėl naujų JAV sankcijų ir nepasitikėjimas šalies bankų sistema buvo reikšmingi valiutos nuvertėjimo veiksniai. Reaguodama į valiutos vertės mažėjimą 2018 m. balandžio mėn. vyriausybė nustatė teisės turėti JAV dolerių apribojimų, uždraudė bet kokią prekybą valiuta ne valiutos keityklose, turinčiose licenciją, ir leido prekiauti valiuta tik taikant naują suvienodintą oficialų kursą, lygų 42 000 rialų (anksčiau buvo 37 000 rialų). 
            
            
               Finansų sektoriaus reformų pažanga
            
            
               Vienas svarbiausių uždavinių išlieka bankų sektoriaus reforma. Likęs valdžios sektoriaus įsiskolinimas, nekilnojamojo turto sektoriaus stagnacija, nekontroliuojamos susiskaidžiusios finansų įstaigos ir prastas rizikos valdymas nulėmė kapitalo trūkumą ir dideles palūkanų normas bankų sektoriuje, o šie veiksniai tapo viena pagrindinių kliūčių privačioms investicijoms. 
            
            
               Centrinis bankas prognozuoja, kad reikiamo rekapitalizavimo, t. y. neveiksnių paskolų mažinimo ir sektoriaus restruktūrizavimo (įskaitant ne bankų kredito įstaigas), išlaidos sudarys 30 % BVP. Pagal centrinio banko finansų sektoriaus reformos planą jau imtasi kontroliuoti kai kurių įtakingų klerikalinių organizacijų finansinę veiklą ir, kaip pranešama, tam pritaria Saugumo Taryba. Bankininkystės įstatymo projekte, kuris 2017 m. pabaigoje perduotas parlamentui, pateikiamas paramos sunkumų patiriantiems bankams planas, atnaujinamos bankų veiklos taisyklės, sudaromos sąlygos Irano bankams taikyti tarptautinius finansinės atskaitomybės ir rizikos valdymo standartus ir sušvelninamos užsienio bankų įsisteigimo Irane sąlygos. Šios reformos dera su Centrinio banko įstatymo projekte (jis dar svarstomas parlamente) siūlomomis reformomis, kuriomis būtų sustiprintos centrinio banko priežiūros funkcijos bei nepriklausomumas ir būtų naujai apibrėžti teisės aktuose nustatyti įgaliojimai, susiję su žemo infliacijos lygio palaikymu. Abiem projektais būtų padidintas komercinių bankų atskaitomybės ir jų priežiūros skaidrumas, be to, šie elementai būtini stiprinant kovos su pinigų plovimu ir teroristų finansavimu režimą.
            
            
               Apskritai, kalbant apie kovos su pinigų plovimu ir teroristų finansavimu pastangas, Finansinių veiksmų darbo grupė (FATF) su Iranu yra susitarusi dėl veiksmų plano, ir jį Iranas vis dar turi įgyvendinti. Gavusi Irano sutikimą įgyvendinti veiksmų planą, FATF iki 2018 m. birželio mėn. sustabdė anksčiau pareikštą raginimą imtis atsakomųjų priemonių. Šiuo metu Irano Konsultacinė Asamblėja (Irano parlamentas) atlieka tam tikrų svarbių pagal veiksmų planą reikalaujamų kovos su pinigų plovimu ir teroristų finansavimu teisės aktų elementų peržiūrą. Pažanga, susijusi su šiuo klausimu ir visais veiksmų plano aspektais, bus aptarta 2018 m. birželio mėn. vysiančiame kitame FATF posėdyje. Iranas taip pat yra įtrauktas į 2016 m. liepos 14 d. Europos Komisijos priimtą Didelės rizikos trečiųjų valstybių kovos su pinigų plovimu ir teroristų finansavimo srityje sąrašą, kuris sudaromas paprastai atsižvelgiant į FATF rekomendacijas
                  1
               . 
            
            
               Struktūrinių reformų pažanga 
            
            
               Dabartinės ekonominės politikos pagrindas nustatytas 2012 m. priimtoje programoje Vision 2020. Joje numatyta gerinant verslo aplinką ir konkurencingumą, modernizuojant finansų sektorių ir pritraukiant tiesioginių užsienio investicijų Irano ekonomiką transformuoti iš valstybės dominuojamos (ir iš dalies valstybės kontroliuojamos) į labiau rinka grindžiamą ekonomiką. 
            
            
               Irano parlamentas patvirtino šeštą penkerių metų vystymosi planą (2016 m. kovo mėn. – 2021 m. kovo mėn.), kuriame nurodyti šie ekonominiai tikslai: pasiekti 8 % vidutinį ekonomikos augimą; nedarbo lygį sumažinti iki 7 %; užtikrinti, kad infliacijos lygis nesiektų 10 %; pajamų iš naftos dalį valstybės biudžete sumažinti nuo 31,5 % iki 22 %; įvykdyti pensijų reformą. Iš esmės plane išdėstyti veiksmai, kuriais siekiama fiskalinio konsolidavimo ir tvarumo, ir patvirtintas pasiryžimas perorientuoti ekonomiką, kurioje privatusis sektorius būtų stipresnis, o valstybės kišimasis ribotas. 
            
         
         
            
               Valstybės valdomų įmonių privatizavimas yra vienas svarbiausių politinės darbotvarkės klausimų nuo tada, kai 2006 m. buvo priimta konstitucijos pataisa, kuria leidžiama parduoti didžiąją dalį valstybės valdomų įmonių, išskyrus tokiuose strateginiuose sektoriuose, kaip gamintojų grandies energetika, aviacija ir laivyba, veikiančias įmones. Vykdyti šią privatizavimo programą, pradėtą po 2005–2006 m., trukdė privačiojo sektoriaus kapitalo trūkumas, akcijų teikimo darbuotojams, kooperatyvams ir skurstantiesiems („teisingumo akcijos“) politika ir su valstybe susijusių įtvirtintų teisių poveikis. 
            
            
               Atsižvelgiant į visus šiuos veiksnius, privatizavimas dažniausiai vyko valdžios sektoriaus įstaigų akcijas perleidžiant kvazivalstybinėms įstaigoms, įskaitant pensijų fondus, religinių bendruomenių fondus ir Islamo revoliucijos gvardijai nuosavybės teise priklausančias įmones. Tokia padėtis kelia pavojų būsimai partnerystei su užsienio įmonėms, nes Islamo revoliucijos gvardijai nuosavybės teise priklausančios įmonės iš esmės nėra išbrauktos iš juodojo sąrašo.
            
            
               Nepaisant to, kad darbingo amžiaus gyventojų yra daug ir jie yra išsilavinę, darbo rinkos rezultatai yra prasti. Pagal tarptautinius standartus darbo jėgos aktyvumo lygis yra žemas (40 %), o pastaruosius 30 metų nedarbo lygis svyravo ties maždaug 11 %. Moterų ekonominio aktyvumo lygis yra labai žemas (17 %) ir tikėtina, kad moterų nedarbo lygis viršija 20 %. 
            
            
               Atsižvelgiant į tai, kad visuomenėje sparčiai auga jaunų asmenų dalis, viena didžiausių problemų yra aukštas jaunimo nedarbo lygis (30 %). Privačiojo sektoriaus plėtros struktūriniai trukdžiai lemia lėtą darbo vietų kūrimą ir neleidžia į darbo rinką įtraukti naujų dalyvių. Griežtas atleidimo iš darbo reglamentavimas, silpnas ryšys tarp našumo ir darbo užmokesčio, taip pat įgūdžių pasiūlos ir paklausos neatitiktis varžo darbo rinkos veikimą, kiek tai susiję su pasiūla.  
            
            
               Apskritai Irano ekonomika turi didelį potencialą, o ekonomikos srities institucijų formuluojami reformų planai teikia pasitikėjimo, tačiau kartu susiduriama su didelėmis kliūtimis, susijusiomis su neskaidria politine ekonomika. Kad visapusiškai pasinaudotų BVVP teikiamomis galimybėmis, Irano vyriausybė turėtų toliau reformuoti ir restruktūrizuoti finansų ir bankų sektorių, pertvarkyti viešąjį sektorių, įskaitant valstybės valdomas ir iš dalies valstybės valdomas įmones, ir finansiškai tvariu būdu pakoreguoti socialinės gerovės sistemą. 
            
            
               Paskiausiame penkerių metų vystymosi plane ne tik išdėstyti veiksmai, kuriais siekiama fiskalinio tvarumo, bet ir patvirtintas pasiryžimas perorientuoti ekonomiką, kurioje privatusis sektorius būtų stipresnis, o valstybės kišimasis ribotas. Be to, panašu, jog pakankamai įtakos, kad tam tikrą ekonomikos dalį apsaugotų nuo vyriausybės kontrolės, turi Irano nevyriausybinės politinės jėgos, kurios kliudo vyriausybei vykdyti reformas ir kurti tikrą privatųjį sektorių ir iškraipo konkurenciją šalies ekonomikoje. 
            
            
               Siekiant didinti veiksmingumą, skaidrumą ir privačių investuotojų dalyvavimą, bus itin svarbu sumažinti iš dalies valstybės valdomų subjektų (Revoliucinės gvardijos, nelicencijuotų klerikalinių finansų organizacijų) įtaką šalies ekonomikoje. Vyriausybės įsipareigojimas reformuoti valstybės vaidmenį ir sumažinti kvazivalstybinio sektoriaus mastą ir poveikį neatrodo apsimestinis, atsižvelgiant į tai, kad pagrindinius makroekonominio stabilumo, ekonomikos augimo ir nedarbo mažinimo politikos tikslus ji gali pasiekti tik esant tvirtesniam privačiajam sektoriui. 
            
            
               Irano ekonomikos atvėrimas ir galimas pertvarkymas ES ekonomikai teikia didelių investavimo bei eksporto galimybių ir progą remti socialinį ir ekonominį stabilumą regione. Atsižvelgdamas į pagal BVVP prisiimtus įsipareigojimus ir į reikšmingą ES ekonominių santykių su Iranu potencialą, EIB galėtų remti šalies ekonomikos perorientavimą siekiant sustiprinti privatųjį sektorių, kurio atžvilgiu Irano valdžios institucijos yra prisiėmusios įsipareigojimų, pavyzdžiui, suteikdamas daugiau galimybių gauti finansavimą mažosioms ir vidutinėms įmonėms. Tai galėtų sudaryti palankesnes sąlygas paslaugų ir žemės ūkio sektoriuose pritraukti šiuolaikinių technologijų ir konkrečių priemonių, kurios gali būti svarbios didinant našumą ir pajamas. Tokia parama, modernizuojant gamybos infrastruktūrą ir skatinant privačiojo sektoriaus plėtrą, galėtų padėti skatinti tvarų ekonomikos augimą ir mažinti jaunimo nedarbą. EIB taip pat galėtų apsvarstyti galimybę teikti paramą įmonėms, kurios užsiima verslu su Irano rinkoje veikiančiais subjektais.
            
            
               Aplinkos aspektai
            
            
               Irano aplinkos problemos
            
            
               Pastaraisiais metais Irano vykdyta vidaus politika turėjo didelių padarinių aplinkai. Dėl sankcijų padidėjo išplėtotos vandens išteklių infrastruktūros ir saugaus maisto bei energijos tiekimo poreikis. Šiandien pagrindinės Irano aplinkos problemos yra: vandens trūkumas, dirvožemio degradacija (kurią sukėlė dykumėjimas ir miškų naikinimas), energija (išmetamas CO2 kiekis yra vienas iš didžiausių pasaulyje), oro tarša, atliekų valdymas ir vis didesnis biologinės įvairovės nykimas. 
            
            
               Irane labai trūksta gėlo vandens: 90 % šalies teritorijos yra sausringa arba pusiau sausringa, o maždaug du trečdaliai iškritusių kritulių išgaruoja prieš papildydami upes. Padėtį dar labiau blogina dažnos sausros ir klimato kaita. Vandens krizė tokia, kad daugiau nei 6 000 miestelių geriamąjį vandenį gauna iš talpyklų.
            
            
               Po 1979 m. revoliucijos Islamo Respublika išdavė leidimus visame Irane iškasti tūkstančius šulinių, kad paskatintų žemės ūkį.  Ekspertų nuomone, šis sprendimas ir populiarus ankstesnių administracijų pasirinkimas įrengti užtvankas yra vienos iš pagrindinių vandens išteklių sumažėjimo priežasčių.  Per pastaruosius trisdešimt metų Iranas pastatė 600 užtvankų (vidutiniškai 20 per metus). Konkretaus plano, kaip įveikti šią vandens krizę, nėra.
            
            
               Prie Turkijos sienos esantis Urmijos ežeras yra didžiulė tarptautinė problema. Pagal 1971 m. Ramsaro konvenciją ežeras paskelbtas tarptautinės reikšmės šlapžeme, o 1976 m. pripažintas UNESCO biosferos draustiniu. Ežero vandens baseinas svarbus regiono žemės ūkiui. Pats ežeras yra unikalios rūšies sūriavandenių krevečių (Artemia urmiana), galinčių toleruoti didelį druskingumą, buveinė. Ežeras taip pat suteikia prieglobstį daugybės rūšių ropliams, varliagyviams ir žinduoliams ir yra svarbi sezoninė kelių rūšių migruojančių paukščių buveinė. 
            
            
               Urmijos ežeras, kuris kažkada buvo šeštas pagal dydį druskingas ežeras pasaulyje (dvigubai didesnis už Liuksemburgą), jau 30 metų senka. Per pastarąjį dešimtmetį jis susitraukė apie 90 %, palikdamas kenksmingas dulkes keliančią druskingą dykumą. Urmijai atgaivinti Prezidentas Hassanas Rouhani per kitą dešimtmetį pažadėjo skirti 5 mlrd. USD. Iranas planuoja siurbti vandenį iš Armėnijos ir Gruzijos. Iš Armėnijos Sevano ežero ir Gruzijos Kuros upės vanduo bus siurbiamas per tris Irane esančias siurblines.
            
            
               Irano Konstitucijos 50 straipsnyje nustatyta, kad „aplinkos, kurioje dabartinė ir ateities kartos turi teisę į klestintį socialinį gyvenimą, išsaugojimas yra Islamo Respublikos viešoji pareiga.  Ekonominė ir kita veikla, kurią vykdant teršiama aplinka arba aplinkai daroma nepataisoma žala, yra draudžiama“, taip pat egzistuoja tam tikri aplinkos teisės aktai, tačiau aplinkai skirto visa apimančio nacionalinio plano ar strategijos nėra. Minėtus aplinkos teisės aktus įgyvendinti buvo sudėtinga. Sustiprinus įgyvendinimo priežiūros kompetenciją ir išteklius, pagerinus tarpžinybines konsultacijas ir padidinus baudas juos būtų galima įgyvendinti geriau.  
            
            
               ES ir Irano bendradarbiavimas aplinkos ir vandens klausimais
            
            
               Iranas nurodė, kad aplinka yra prioritetinė bendradarbiavimo su ES sritis. 2016 m. balandžio mėn. Teherane vykusiame susitikime, kuriame dalyvavo ES vyriausioji įgaliotinė ir Komisijos pirmininko pavaduotoja Federica Mogherini kartu su Komisijos nariu, atsakingu už aplinką, jūrų reikalus ir žuvininkystę, Karmenu Vella ir Irano viceprezidentė ir Aplinkos departamento vadovė Masoumeh Ebtekar, abi šalys paskelbė bendrą pareiškimą. 2016 m. gruodžio mėn. viceprezidentė M. Ebtekar ir Komisijos narys K. Vella pasirašė administracinį susitarimą dėl bendradarbiavimo aplinkos klausimais sistemos.
            
            
               Susitarta dėl trijų teminių darbo sričių:
            
            
               ·žiedinės ekonomikos ir atliekų tvarkymo,
            
         
         
            
               ·pramoninių išmetamųjų teršalų ir oro kokybės, 
            
            
               ·vandentvarkos, įskaitant jūrų aplinką.
            
            
               Pasirašius susitarimą toliau bendradarbiauta techniniu lygmeniu. 2017 m. lapkričio mėn. Teherane vyko techniniai susitikimai, kuriuose dalyvavo ES ir Irano ekspertai. Susitikimai rengti kartu su Irano aplinkos departamentu ir glaudžiai bendradarbiaujant su atitinkamomis ministerijomis. 
            
            
               Po 2017 m. lapkričio mėn. susitikimų atliktas būsimo bendradarbiavimo apimties tyrimas, siekiant parengti bendradarbiavimo veiksmų planą. Jį reikia toliau svarstyti su Irano atstovais.
            
            
               Partnerystės priemonės pasiūlyme (politikos rėmimo priemonė) remiamas bendradarbiavimo aplinkos klausimais sistemos įgyvendinimas. 
            
            
               2017 m. balandžio mėn. Taryba įgaliojo Komisiją derėtis dėl ES ir Irano susitarimo memorandumo dėl bendradarbiavimo klimato kaitos srityje.
            
            
               EIB taip pat galėtų apsvarstyti galimybę dalyvauti sprendžiant Irano aplinkos problemas pasinaudojant investicijomis tokiose srityse kaip atsinaujinančioji energija, energijos vartojimo efektyvumas ir klimato kaitos švelninimas bei prisitaikymas prie jos, t. y. teikti reikiamą finansavimą ir itin svarbią techninę paramą bei žinias, būtinus siekiant spręsti pirmiau aprašytas problemas ir įgyvendinti minėtus užmojus.
            
            
            
               3.
                     KONSULTACIJOS PRIEŠ PRIIMANT AKTĄ
            
            
               2018 m. gegužės 28 d. Komisija konsultavosi su valstybių narių ekspertais susitikime, surengtame pagal 2016 m. balandžio 13 d. Tarpinstitucinį susitarimą dėl geresnės teisėkūros
                  2
                ir jame aprašytą procedūrą dėl deleguotųjų aktų rengimo. Kaip numatyta tame susitarime, Europos Parlamentas ir Taryba taip pat atsiuntė ekspertų. Susitikime taip pat dalyvavo EIB.
            
            
               Per konsultacijas su valstybių narių ekspertais buvo priminta, kad Europos investicijų bankas ir toliau įgyvendins tinkamą politiką ir procesus, kad apsaugotų savo vientisumą ir pasitikėjimą banku.
            
            
               4.DELEGUOTOJO AKTO TEISINIAI ASPEKTAI
            
            
               Šio Komisijos deleguotojo sprendimo tikslas – iš dalies pakeisti Sprendimo Nr. 466/2014/ES III priedą, įrašant Iraną į EIB finansavimo operacijų, kurioms taikoma ES garantija, reikalavimus atitinkančių šalių sąrašą.
            
            
               KOMISIJOS DELEGUOTASIS SPRENDIMAS (ES) …/...
            
            
               2018 06 06
            
            
               kuriuo dėl Irano iš dalies keičiamas Europos Parlamento ir Tarybos sprendimo Nr. 466/2014/ES, kuriuo Europos investicijų bankui suteikiama ES garantija finansavimo operacijų, kuriomis remiami investiciniai projektai ne Sąjungoje, nuostoliams atlyginti, III priedas
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2014 m. balandžio 16 d. Europos Parlamento ir Tarybos sprendimą Nr. 466/2014/ES, kuriuo Europos investicijų bankui suteikiama ES garantija finansavimo operacijų, kuriomis remiami investiciniai projektai ne Sąjungoje, nuostoliams atlyginti
                  3
               , ypač į jo 4 straipsnio 2 dalį,
            
            
               kadangi:
            
         
         
            
               (1)nuo tada, kai buvo priimtas Sprendimas Nr. 466/2014/ES, Irane padaryta didelė pažanga ekonomikos, socialinių reikalų, aplinkos ir politikos srityse;
            
            
               (2)2016 m. lapkričio mėn. Taryba palankiai įvertino perspektyvą išplėsti Europos investicijų banko išorės skolinimo įgaliojimą, kad jis būtų taikomas ir Iranui;
            
            
               (3)2018 m. kovo 14 d. Europos Parlamento ir Tarybos sprendimu (ES) 2018/412, kuriuo iš dalies keičiamas Sprendimas Nr. 466/2014/ES
                  4
               , Iranas įtrauktas į to sprendimo II priede pateiktą reikalavimus galinčių atitikti regionų ir šalių sąrašą;
            
            
               (4)konkretūs veiksmai, kurių imsis Iranas siekdamas gerbti visuotines pagrindines laisves, teisinės valstybės principus ir žmogaus teises, ir toliau būtų itin svarbūs formuojant Sąjungos būsimą politiką Irano atžvilgiu;
            
            
               (5)Europos investicijų bankas turėtų ir toliau įgyvendinti tinkamą politiką ir procesus, kad apsaugotų savo vientisumą ir pasitikėjimą banku;
            
            
               (6)todėl Komisija, dalyvaujant Europos išorės veiksmų tarnybai, nustatė, kad dėl bendros ekonominės, socialinės, aplinkos ir politinės padėties Iraną galima įtraukti į Sprendimo Nr. 466/2014/ES III priedą, kuriame pateiktas Europos investicijų banko finansavimo, kuriam taikoma Sąjungos garantija, reikalavimus atitinkančių regionų ir šalių sąrašas;
            
            
               (7)todėl Sprendimas Nr. 466/2014/ES turėtų būti atitinkamai iš dalies pakeistas,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Sprendimo Nr. 466/2014/ES III priedo C punkto 2 papunktyje žodžiai:
            
            
               „Bangladešas, Butanas, Filipinai, Indija, Indonezija, Irakas, Jemenas, Kambodža, Kinija, Laosas, Malaizija, Maldyvai, Mongolija, Mianmaras/Birma, Nepalas, Pakistanas, Šri Lanka, Tailandas, Vietnamas“
            
            
               pakeičiami žodžiais:
            
            
               „Bangladešas, Butanas, Filipinai, Indija, Indonezija, Irakas, Iranas, Jemenas, Kambodža, Kinija, Laosas, Malaizija, Maldyvai, Mongolija, Mianmaras/Birma, Nepalas, Pakistanas, Šri Lanka, Tailandas, Vietnamas“.
            
            
               2 straipsnis
            
            
               Šis sprendimas įsigalioja jo paskelbimo Europos Sąjungos oficialiajame leidinyje dieną.
            
            
               Priimta Briuselyje 2018 06 06
            
            
               
                     Komisijos vardu
                        
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        Komisijos deleguotasis reglamentas (ES) 2016/1675, kuriuo papildoma Europos Parlamento ir Tarybos direktyva (ES) 2015/849 nustatant strateginių trūkumų turinčias didelės rizikos trečiąsias valstybes.
               
               
                  
                     (2)
                  
                        OL L 123, 2016 5 12, p. 1–14.
               
               
                  
                     (3)
                  
                        OL L 135, 2014 5 8, p. 1–20. 
               
               
                  
                     (4)
                  
                        OL L 76, 2018 3 19, p. 30–43.